b"\n_START_ARTICLE_\nRupnikov proces\n_START_PARAGRAPH_\nRupnikov proces, ki je potekal pred voja\xc5\xa1kim sodi\xc5\xa1\xc4\x8dem IV. armade v Ljubljani, je bil politi\xc4\x8dni proces, na katerem so po drugi svetovni vojni sodili pomembnim okupatorjevim sodelavcem in izvajalcem okupatorjeve politike. Ime je proces dobil po glavnem obto\xc5\xbeencu, generalu slovenskega domobranstva in prezidentu ljubljanske pokrajine, Leonu Rupniku.\n_START_SECTION_\nProces\n_START_PARAGRAPH_\nProces se je za\xc4\x8del 21. avgusta 1946, obto\xc5\xbenica pa je vsebovala enajst to\xc4\x8dk. Na procesu je bil Leon Rupnik spoznan za krivega izdaje in sodelovanja z okupatorjem. Proces se je kon\xc4\x8dal 30. avgusta, poleg nekaj dolgotrajnih zapornih kazni pa so bile izre\xc4\x8dene tudi tri smrtne. Na smrt z obe\xc5\xa1enjem so obsodili SS-Obergruppenf\xc3\xbchrerja Erwina R\xc3\xb6senerja in Lovra Hacina. Leon Rupnik je bil obsojen na usmrtitev pred strelskim vodom.\n_START_SECTION_\nKritika\n_START_PARAGRAPH_\nRupnikov proces sodi med vrsto povojnih politi\xc4\x8dnih sodnih procesov, ki jih je komunisti\xc4\x8dna oblast izvajala mimo mednarodno veljavnih pravnih na\xc4\x8del._NEWLINE_Dr. Helij Modic, predsednik takratnega voja\xc5\xa1kega sodi\xc5\xa1\xc4\x8da, se je pravnih pomanjkljivosti Rupnikovega procesa o\xc4\x8ditno zavedal. \xc5\xbdarko Petan je v svoji knjigi O revoluciji in o smrti namre\xc4\x8d navedel Modi\xc4\x8devo izjavo: _NEWLINE_Danes me je sram, ko se spomnim tega procesa in svoje vloge v njem...General Rupnik ne bi smel biti obsojen na smrt...Rupnik ni imel kot tako imenovani prezident Ljubljanske pokrajine pod italijansko in pozneje pod nem\xc5\xa1ko okupacijo prav nobenih kompetenc... Ni podpisal nobene smrtne kazni, ni ustanovil 'bele garde', kot so mu to podtikali... Po pravnih normah, kot jih je sprejelo n\xc3\xbcrnber\xc5\xa1ko mednarodno sodi\xc5\xa1\xc4\x8de za vojne zlo\xc4\x8dine, bi bil Rupnik najbr\xc5\xbe opro\xc5\xa1\xc4\x8den sleherne krivde. Zagotovo pa ne bi bil obsojen na smrt."